text: Bedre forhold for misbrugerne i Sønderborg
  19 september 2012 kl. 11.38
  Sønderborg indvier onsdag et nyt misbrugscenter, der giver mere plads og bedre forhold til centrets omkring 300 stof- og alkoholmisbrugere.
  Misbrugscentret flytter ind i musikskolens tidligere lokaler på Brorsonvej, hvilket giver mere plads og bedre faciliteter. Samtidig ser centret og dets brugere det som en stor fordel, at beliggenheden stadig er midt i centrum af Sønderborg.
  Med de nye faciliteter vil centret fremover intensivere samarbejdet med frivillige organisationer og patientforeninger.
  Med tiden er det også meningen, at der skal etableres et egentligt værested i huset, hvor misbrugerne kan mødes.
  Misbrugscentret har omkring 300 brugere, som fortrinsvis kommer for at få erstatningsmedicin eller alkoholbehandling.
  12 medarbejdere varetager behandlingen og den sociale og sundhedsfaglige indsats.
  